**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL SPECIALIOSIOS TIKSLINĖS DOTACIJOS MOKYMO LĖŠŲ DALIES, TENKANČIOS SAVIVALDYBEI, APSKAIČIAVIMO, PASKIRSTYMO IR PANAUDOJIMO TVARKOS APRAŠO PATVIRTINIMO**

2024 m. lapkričio 28 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Mokymo lėšų apskaičiavimo, paskirstymo ir panaudojimo tvarkos aprašo, patvirtinto Lietuvos Respublikos Vyriausybės 2018 m. liepos 11 d. nutarimu Nr. 679, 12 punktu, Plungės rajono savivaldybės taryba nusprendžia:

1. Patvirtinti Specialiosios tikslinės dotacijos mokymo lėšų dalies, tenkančios Savivaldybei, apskaičiavimo, paskirstymo ir panaudojimo tvarkos aprašą (pridedama).

2. Pripažinti netekusiu galios Plungės rajono savivaldybės tarybos 2022 m. vasario 10 d. sprendimą Nr. T1-8 „Dėl Specialiosios tikslinės dotacijos mokymo lėšų dalies, tenkančios Savivaldybei, apskaičiavimo, paskirstymo ir panaudojimo tvarkos aprašo patvirtinimo“ su visais pakeitimais ir papildymais.

Savivaldybės meras

SUDERINTA:

Savivaldybės tarybos narys Algirdas Pečiulis

Administracijos direktorius Dalius Pečiulis

Savivaldybės vicemeras Žydrūnas Purauskis

Administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus patarėja Donata Norvaišienė

Teisės, personalo ir civilinės metrikacijos skyriaus vedėjas Vytautas Tumas

Švietimo ir sporto skyriaus vedėjas Gintautas Rimeikis

Finansų ir biudžeto skyriaus vedėja Daiva Mažeikienė

Bendrųjų reikalų skyriaus kalbos tvarkytoja Simona Grigalauskaitė

Sprendimo projektą rengė Švietimo ir sporto skyriaus vyr. specialistė Birutė Brogienė

PATVIRTINTA

Plungės rajono savivaldybės tarybos 2024 m. lapkričio 28 d. sprendimu Nr. T1-

**SPECIALIOSIOS TIKSLINĖS DOTACIJOS MOKYMO LĖŠŲ DALIES, TENKANČIOS SAVIVALDYBEI, PASKIRSTYMO IR PANAUDOJIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Specialiosios tikslinės dotacijos mokymo lėšų dalies, tenkančios Savivaldybei, apskaičiavimo, paskirstymo ir panaudojimo tvarkos aprašas (toliau – Aprašas) nustato iš Lietuvos Respublikos valstybės biudžeto skiriamų Plungės rajono savivaldybės (toliau – Savivaldybė) biudžetui specialiosios tikslinės dotacijos mokymo lėšų (toliau – Mokymo lėšos) dalies apskaičiavimą ir paskirstymą Savivaldybės švietimo įstaigoms, teikiančioms ikimokyklinį, priešmokyklinį ir bendrąjį ugdymą, formalųjį švietimą papildančio ugdymo programas vykdančioms įstaigoms bei Plungės paslaugų ir švietimo pagalbos centro Pedagoginės psichologinės tarnybos skyriui (toliau visos kartu – Mokyklos), ir tų lėšų panaudojimo tvarką.

2. Aprašo tikslas – stiprinti Įstaigų finansinį savarankiškumą, finansavimo skaidrumą, optimalų, efektyvų ir ekonomišką asignavimų naudojimą ugdymo reikmėms.

3. Apraše vartojamos sąvokos atitinka Mokymo lėšų apskaičiavimo, paskirstymo ir panaudojimo tvarkos apraše, patvirtintame Lietuvos Respublikos Vyriausybės 2018 m. liepos 11 d. nutarimu Nr. 679 (toliau – Metodika), ir kituose teisės aktuose apibrėžtas sąvokas.

**II SKYRIUS**

**MOKYMO LĖŠOS, TENKANČIOS SAVIVALDYBEI**

4.Savivaldybei skiriamą Mokymo lėšų dalį sudaro šios lėšos ugdymo reikmėms tenkinti:

4.1. ugdymo finansavimo poreikių skirtumams tarp Mokyklų sumažinti;

4.2. ugdymo procesui organizuoti ir valdyti;

4.3. švietimo pagalbai Mokyklose ir pedagoginę psichologinę pagalbą teikiančiose įstaigose;

4.4. mokymosi pagalbai finansuoti;

4.5. mokymosi pasiekimų patikrinimams organizuoti ir vykdyti;

4.6. formalųjį švietimą papildančio ugdymo programoms finansuoti;

4.7. skaitmeninio ugdymo plėtrai;

4.8. Mokyklų bibliotekų darbuotojams išlaikyti;

5. Lėšas ugdymo finansavimo poreikių skirtumams tarp Mokyklų sumažinti sudaro 2,4 procento, apskaičiuoto nuo Mokykloms apskaičiuotų lėšų ugdymo planui (ugdomajai veiklai) įgyvendinti sumos.

6. Tinkamam Aprašo nuostatų įgyvendinimui užtikrinti Savivaldybės meras sudaro darbo grupę lėšoms paskirstyti švietimo įstaigoms (toliau – Darbo grupė) iš 12 narių, į kurios sudėtį įeina:

6.1. vienas narys, paskirtas Savivaldybės mero;

6.2. keturi nariai iš Savivaldybės administracijos, kuriuos deleguoja Savivaldybės administracijos direktorius;

6.3. penki nariai deleguojami iš atitinkamo švietimo įstaigos tipo, Švietimo ir sporto vedėjo pasiūlymu;

6.4. du nariai iš Lietuvos švietimo ir mokslo profesinės sąjungos Plungės rajono skyriaus, kuriuos deleguoja Lietuvos švietimo ir mokslo profesinės sąjungos Plungės rajono skyrius.

7. Sprendimo projektą dėl Mokymo lėšų, nurodytų Apraše, skirstymo Savivaldybės tarybai tvirtinti teikia Savivaldybės meras. Sprendimo projektas rengiamas atsižvelgiant į Savivaldybės mero potvarkiu sudarytos Darbo grupės siūlymą.

**III SKYRIUS**

**MOKYMO LĖŠŲ UGDYMO FINANSAVIMO POREIKIŲ SKIRTUMAMS TARP MOKYKLŲ SUMAŽINTI PASKIRSTYMAS IR PANAUDOJIMAS**

8. Aprašo 4.1 papunktyje nurodytoms ugdymo reikmėms tenkinti lėšos skirstomos einamaisiais metais, tačiau ne rečiau nei kartą per metus pagal poreikį (įstaigoms pateikus prašymus arba surinkus duomenis Švietimo ir sporto skyriaus iniciatyva) ikimokyklinį, priešmokyklinį ir bendrąjį ugdymą vykdančioms mokykloms:

8.1. pedagoginių darbuotojų darbo užmokesčiui (įskaitant pareiginės algos pastoviosios dalies koeficientų padidinimą dėl veiklos sudėtingumo) – kiekvienų metų pradžioje, Darbo grupės siūlymu, atsižvelgiant į įstaigų pateiktus duomenis;

8.2. ikimokyklinio, priešmokyklinio ir bendrojo ugdymo kokybei ir prieinamumui užtikrinti, mokiniams mokyti namuose (kai toks mokymas paskiriamas po rugsėjo 1 dienos), ikimokyklinio ir priešmokyklinio ugdymo formų įvairovei diegti – iki kiekvienų metų rugpjūčio mėnesio ir (ar) iki kiekvienų metų gruodžio mėnesio, Darbo grupės siūlymu, atsižvelgiant į įstaigų pateiktus duomenis;

8.3. finansuoti užsienio kalbų mokymuisi laikinosiose grupėse, mažesnėse už numatytąsias švietimo, mokslo ir sporto ministro tvirtinamuose pradinio, pagrindinio ir vidurinio ugdymo programų bendruosiuose ugdymo planuose – kiekvienų metų pradžioje ir (ar) iki kiekvienų metų gruodžio mėnesio, Darbo grupės siūlymu, atsižvelgiant į įstaigų pateiktus duomenis;

8.4. finansuoti priemonėms, skirtoms mokinių iš nepalankios socialinės, ekonominės ir kultūrinės aplinkos mokymosi skirtumams sumažinti ir metodinės veiklos užtikrinimui – iki kiekvienų metų rugpjūčio mėnesio ir (ar) iki kiekvienų metų gruodžio mėnesio, Darbo grupės siūlymu, atsižvelgiant į įstaigų pateiktus duomenis.

9. Skirtas pagal Aprašo 8 punktą lėšas ugdymo finansavimo poreikių skirtumams tarp Mokyklų sumažinti ikimokyklinį, priešmokyklinį ir bendrąjį ugdymą vykdančios Mokyklos naudoja pedagoginių darbuotojų darbo užmokesčiui, socialinio draudimo įmokoms, išmokoms ir kompensacijoms mokėti, ugdymo priemonėms ir paslaugoms įsigyti.

**IV SKYRIUS**

**MOKYMO LĖŠŲ UGDYMO PROCESUI ORGANIZUOTI IR VALDYTI PASKIRSTYMAS IR PANAUDOJIMAS**

10. Mokymo lėšos Aprašo 4.2 papunktyje nurodytoms ugdymo reikmėms tenkinti lėšos paskirstomos Mokykloms vadovaujantis Mokyklų pedagoginių ir nepedagoginių darbuotojų, finansuojamų iš mokymo lėšų, darbo užmokesčio fondo apskaičiavimo tvarkos aprašu, patvirtintu Plungės rajono savivaldybės mero, ir gali būti naudojamos:

10.1 Mokyklų vadovų, vadovų pavaduotojų ir skyrių vedėjų darbo užmokesčiui, įskaitant pareiginės algos koeficiento padidinimus, priemokas, su tuo susijusias socialinio draudimo įmokas ar kitas teisės aktuose numatytas išmokas;

10.2. priemokoms, skiriamoms darbuotojams, kuriems laikinai raštu pavesta / paskirta atlikti ugdymo proceso organizavimo ir (ar) valdymo funkcijas.

11. Einamaisiais metais, lėšos, nurodytos Aprašo 4.2 papunktyje, gali būti perskirstomos tarp Mokyklų, Darbo grupės siūlymu, jei tam tikroms Mokykloms trūksta lėšų, siekiant užtikrinti stabilų darbo užmokestį, atsižvelgiant į šias priežastis:

11.1. pasikeitus darbuotojams ir jiems teisės aktų nustatyta tvarka turi būti nustatomas mažesnis pareiginės algos koeficientas, nei prieš tai dirbusiam asmeniui;

11.2. dingsta priežastys, dėl kurių darbuotojui buvo taikomas pareiginės algos koeficiento padidinimas, numatytas teisės aktuose;

11.3. Mokykloje sumažėja mokinių skaičius ir dėl šios priežasties darbuotojui turi būti nustatytas mažesnis pareiginės algos koeficientas;

11.4. paaiškėjus, jog skirtos lėšos naudojamos ne pagal paskirtį;

11.5. kitais nenumatytais atvejais, dėl kurių atsiranda pernelyg didelė lėšų ekonomija Mokykloje.

12. Esant ugdymo procesui organizuoti ir valdyti skirtų lėšų ekonomijai, lėšos gali būti naudojamos kitoms Apraše numatytoms ugdymo reikmėms finansuoti, Darbo grupės siūlymu.

**V SKYRIUS**

**MOKYMO LĖŠŲ ŠVIETIMO PAGALBAI MOKYKLOSE IR PEDAGOGINĘ PSICHOLOGINĘ PAGALBĄ TEIKIANČIOJE ĮSTAIGOJE PASKIRSTYMAS IR PANAUDOJIMAS**

13. Aprašo 4.3 papunktyje nurodytoms ugdymo reikmėms tenkinti Savivaldybė skiria ne mažiau 100 procentų lėšų, skirtų šioms ugdymo reikmėms finansuoti.

14. Lėšos skiriamos švietimo pagalbai Mokykloms (darbo užmokesčiui mokėti, paslaugoms, susijusioms su psichologine, specialiąja pedagogine, specialiąja ir socialine pedagogine pagalba, prevencinėms programoms įgyvendinti) ir Plungės paslaugų ir švietimo pagalbos centro Pedagoginės psichologinės tarnybos skyriui (toliau – PPT).

15. Lėšos Mokykloms paskirstomos ne rečiau kaip du kartus per metus (pirmą kartą iki einamųjų metų kovo 31 d., kitus kartus ne vėliau kaip iki einamųjų metų lapkričio 30 d.).

16. Mokykloms lėšos skiriamos įvertinus šiuos kriterijus:

16.1. užimtų švietimo pagalbos specialistų pareigybių skaičių;

16.2. mokinių, kuriems PPT skyrė švietimo pagalbą, skaičių;

16.3. teisės aktų nuostatas, reglamentuojančias švietimo pagalbos teikimą ir pareigybių skaičiaus nustatymą Mokyklose.

17. Švietimo pagalbai mokyklose skirtas lėšas ikimokyklinį, priešmokyklinį ir bendrąjį ugdymą vykdančios mokyklos naudoja:

17.1. socialinių pedagogų, psichologų, specialiųjų pedagogų, logopedų, tiflopedagogų, surdopedagogų, judesio korekcijos specialistų, mokinio padėjėjų darbo užmokesčiui, įskaitant pareiginės algos koeficiento padidinimus, priemokas, su tuo susijusias socialinio draudimo įmokas ar kitas teisės aktuose numatytas išmokas;

17.2. švietimo pagalbos paslaugoms pirkti, užtikrinant švietimo pagalbos teikimą mokiniui, mokytojui, šeimai ir mokyklai;

17.3. Plungės paslaugų ir švietimo pagalbos centras mokymo lėšas, skirtas Pedagoginės psichologinės tarnybos veiklai vykdyti, naudoja: specialiojo pedagogo, logopedo, psichologo, socialinio pedagogo, tiflopedagogų, surdopedagogo, gydytojo neurologo darbo užmokesčiui įskaitant pareiginės algos koeficiento padidinimus, priemokas, su tuo susijusias socialinio draudimo įmokas ar kitas teisės aktuose numatytas išmokas.

18. Einamaisiais metais, lėšos nurodytos Aprašo 4.3 papunktyje, gali būti perskirstomos tarp Mokyklų, Darbo grupės siūlymu, jei tam tikroms Mokykloms trūksta lėšų, siekiant užtikrinti stabilų darbo užmokestį, atsižvelgiant į šias priežastis:

18.1. pasikeitus darbuotojams ir jiems teisės aktų nustatyta tvarka turi būti nustatomas mažesnis pareiginės algos koeficientas nei prieš tai dirbusiam asmeniui;

18.2. dingsta priežastys, dėl kurių darbuotojui buvo taikomas pareiginės algos koeficiento padidinimas, numatytas teisės aktuose;

18.3. nebelieka priežasčių, dėl kurių buvo teikiama švietimo pagalba mokiniui ar mokinių grupei (po pakartotinio vertinimo PPT nebeskiria švietimo pagalbos mokiniui, sumažėja mokinių skaičius, kuriems buvo skirta švietimo pagalba arba mokinys nebesimoko Mokykloje);

18.4. paaiškėjus, jog skirtos lėšos naudojamos ne pagal paskirtį;

18.5. kitais nenumatytais atvejais, dėl kurių atsiranda pernelyg didelė lėšų ekonomija Mokykloje.

19. Esant švietimo pagalbai skirtų lėšų trūkumui ar ekonomijai, lėšos Mokykloms ir PPT paskirstomos proporcingai.

20. Mokykloje atsiradus aplinkybei steigti papildomą švietimo pagalbos specialisto pareigybę (ar dalį jos), Mokyklos vadovas apie tai raštu informuoja Savivaldybės merą, nurodydamas aplinkybės atsiradimo priežastis, datą, nuo kada steigiama nauja (ar dalis) pareigybė ir lėšų poreikį (įvertinęs esamą lėšų trūkumą).

**VI SKYRIUS**

**MOKYMO LĖŠŲ MOKYMOSI PAGALBAI FINANSUOTI PASKIRSTYMAS IR PANAUDOJIMAS**

21. Aprašo 4.4 papunktyje nurodytoms ugdymo reikmėms tenkinti Savivaldybė skiria ne mažiau 100 procentų lėšų, skirtų šioms ugdymo reikmėms finansuoti.

22. Lėšos mokymosi pagalbai skiriamos (mokinių, įgijusių pradinį ar pagrindinį išsilavinimą arba baigusių pagrindinio ugdymo programos pirmąją dalį ir nepasiekusių vertinto dalyko patenkinamo pasiekimų lygmens pagal nacionalinių mokinių pasiekimų patikrinimų rezultatus ar pagrindinio ugdymo pasiekimų patikrinimų rezultatus, konsultacijų išlaidoms padengti: darbo užmokesčiui mokėti, apmokėti už konsultacijų teikimo paslaugas:

22.1 mokiniui, įgijusiam pradinį ar pagrindinį išsilavinimą arba baigusiam pagrindinio ugdymo programos pirmąją dalį ir nepasiekusiam patenkinamo pasiekimų lygio dalyvaujant  nacionaliniuose mokinių pasiekimų patikrinimuose ar pagrindinio ugdymo pasiekimų patikrinimuose, ir nepasiekusiam vertinto dalyko patenkinamo pasiekimų lygmens, sudaromas individualių mokymosi pasiekimų gerinimo planas ir skiriama reikalinga mokymosi pagalba;

22.2. jei mokinys Pasiekimų patikrinimų metu nepasiekė kelių vertintų dalykų patenkinamo pasiekimų lygio, reikalinga mokymosi pagalba skiriama kiekvienam dalykui atskirai;

22.3. Savivaldybės ir švietimo įstaigų bendru sutarimu reikiama mokymosi pagalba mokiniams, nepasiekusiems patenkinamo pasiekimų lygio Pasiekimų patikrinimuose, organizuos mokyklos, kuriose mokosi mokinys, vykdant papildomas, ne trumpesnės kaip vienos pamokos trukmės konsultacijas. Konsultacijas gali teikti mokęs mokytojas, kitas mokyklos mokytojas. Konsultacijos organizuojamos ne pamokų metu pagal iš anksto mokiniams žinomą tvarkaraštį;

22.4. prieš pradėdamas teikti konsultacijas, mokytojas turi susipažinti su mokinių Pasiekimų patikrinimų rezultatais (ataskaita) ir, aptaręs mokymosi spragas su kiekvienu mokiniu, parengti kiekvieno mokinio individualių mokymosi pasiekimų gerinimo planą, kuriame numatytų bendrą konsultacijų skaičių, konsultacijų temas ir trukmę, įvardytų mokiniui būtinas atlikti užduotis, jų vertinimą;

22.5. kiekvienam mokiniui sudaroma galimybė gauti ne mažiau kaip 20 konsultacijų. Konsultacijos gali būti vykdomos intensyviai, t. y. išdėstant jas per kelis mėnesius arba išdėstant jas tam tikru periodiškumu per visas ugdymo dienas. Konsultacijos teikiamos ne didesnėse kaip 5 mokinių grupėse. Jei mokinys nedalyvauja paskirtose konsultacijose, apie tai Mokykla informuoja tėvus (globėjus, rūpintojus). Mokinio praleistos konsultacijos nėra kompensuojamos.

**VII SKYRIUS**

**MOKYMO LĖŠŲ MOKYMOSI PASIEKIMŲ PATIKRINIMAMS ORGANIZUOTI IR VYKDYTI PASKIRSTYMAS IR PANAUDOJIMAS**

23. Aprašo 4.5papunktyje nurodytoms ugdymo reikmėms tenkinti lėšos naudojamos pagal poreikį: brandos egzaminams organizuoti ir vykdyti, mokyklinių brandos egzaminų kandidatų darbų vertinimui ir apeliacijų nagrinėjimui apmokėti.

24. Mokymo lėšos mokymosi pasiekimų patikrinimams organizuoti ir vykdyti (toliau – Lėšos mokymosi pasiekimų patikrinimams organizuoti ir vykdyti) paskirstomos Savivaldybės mero potvarkiu pagal Savivaldybės tarybos sprendimu patvirtintus įkainius.

25. Mokymosi pasiekimų patikrinimams organizuoti lėšų ekonomija gali būti naudojama kitoms Apraše numatytoms ugdymo reikmėms finansuoti.

**VIII SKYRIUS**

**MOKYMO LĖŠŲ FORMALŲJĮ ŠVIETIMĄ PAPILDANČIO UGDYMO PROGRAMOMS FINANSUOTI PASKIRSTYMAS IR PANAUDOJIMAS**

26. Aprašo 4.6 papunktyje nurodytoms ugdymo reikmėms tenkinti Savivaldybė skiria ne mažiau 100 procentų lėšų, skirtų šioms ugdymo reikmėms finansuoti.

27. Lėšos skiriamos formalųjį švietimą papildančio ugdymo programoms (FŠPU) finansuoti (įskaitant apmokėjimą už darbą mokytojams, dirbantiems pagal šias programas, jų kvalifikacijai tobulinti, su šių programų įgyvendinimu susijusių prekių ir paslaugų įsigijimo išlaidoms pagal finansų ministro tvirtinimą Lietuvos Respublikos valstybės ir savivaldybių biudžetų pajamų ir išlaidų klasifikaciją). Lėšos apskaičiuojamos pagal mokinių, besimokančių pagal bendrojo ugdymo programas skaičių einamųjų metų rugsėjo 1 d. Vėliau ši suma gali būti perskirstoma proporcingai rajonui FŠPU programoms skiriamai sumai pagal bendrą Plungės M. Oginskio meno mokykloje, Platelių meno mokykloje ir Plungės sporto ir rekreacijos centre besimokančių FŠPU vaikų skaičių Mokinių registre einamųjų metų spalio 1 d.

**IX SKYRIUS**

**MOKYMO LĖŠŲ SKAITMENINIO UGDYMO PLĖTRAI PASKIRSTYMAS IR PANAUDOJIMAS**

28. Aprašo 4.7 papunktyje nurodytoms ugdymo reikmėms tenkinti Savivaldybė skiria ne mažiau 100 procentų lėšų, skirtų šioms ugdymo reikmėms finansuoti: skaitmeninio ugdymo plėtrai: švietimo, mokslo ir sporto ministro nustatytus reikalavimus atitinkantiems skaitmeniniams mokymo (-si) ištekliams, priemonėms bei informacinių ir komunikacinių technologijų įrangai įsigyti~~.~~

**X SKYRIUS**

**MOKYMO LĖŠŲ MOKYKLŲ BIBLIOTEKŲ DARBUOTOJAMS IŠLAIKYTI PASKIRSTYMAS IR PANAUDOJIMAS**

29. Aprašo 4.7 papunktyje nurodytoms ugdymo reikmėms tenkinti Savivaldybė skiria ne mažiau 100 procentų lėšų, skirtų šioms ugdymo reikmėms finansuoti.

30. Mokymo lėšos Mokyklų bibliotekų darbuotojams išlaikyti (toliau – Lėšos bibliotekų darbuotojams išlaikyti) Mokykloms paskirstomos vadovaujantis Mokyklų pedagoginių ir nepedagoginių darbuotojų, finansuojamų iš mokymo lėšų, darbo užmokesčio fondo apskaičiavimo tvarkos aprašu, patvirtintu Savivaldybės mero.

31. Mokyklų bibliotekų darbuotojams skirtas lėšas bendrojo ugdymo Mokyklos naudoja Mokyklos bibliotekos darbuotojų darbo užmokesčiui darbo užmokesčiui, įskaitant pareiginės algos koeficiento padidinimus, priemokas, su tuo susijusias socialinio draudimo įmokas ar kitas teisės aktuose numatytas išmokas ar priemokoms, kai bibliotekininko funkcijas laikinai, kol nėra bibliotekininko, vykdo kiti darbuotojai.

32. Esant lėšų ekonomijai ar lėšų trūkumui, lėšos Mokykloms paskirstomos proporcingai.

**XI SKYRIUS**

**MOKYMO LĖŠŲ PERSKIRSTYMAS**

33. Aprašo 4.1 papunktyje nurodytoms ugdymo reikmėms tenkinti lėšos paskirstomos mokykloms, atsižvelgiant į:

33.1. einamųjų metų rugsėjo 1 dienos pedagogų darbo krūvio paskirstymo sąrašus;

33.2. faktiškai užimtus etatus, finansuojamus iš specialiosios tikslinės dotacijos mokymo lėšų;

33.3. Švietimo, mokslo ir sporto ministerijos perskirstytas (atsižvelgiant į pasikeitusį mokinių skaičių einamųjų metų rugsėjo 1 d.) Mokymo lėšas, skirtas ugdymo reikmėms tenkinti nuo rugsėjo 1 d. iki einamųjų metų pabaigos ir išmokas (pedagoginiams darbuotojams), susijusias su darbo santykiais;

33.4. Mokyklų mokymo lėšų panaudojimo analizes spalio 1 d.

33.5. lėšos taip pat paskirstomos, įvertinus poreikį (įstaigoms pateikus prašymus arba surinkus duomenis Švietimo ir sporto skyriaus iniciatyva) Darbo grupės siūlymu.

34. Lėšos, nurodytos Aprašo 4.2, 4.3 ir 4.8 papunkčiuose, metų pradžioje (gali būti koreguojamos keičiantis teisės aktams ir einamaisiais metais) įstaigoms paskirstomos remiantis Savivaldybės mero potvarkiais, kuriuose reglamentuojama:

34.1. Mokyklų pedagoginių ir nepedagoginių darbuotojų, finansuojamų iš Mokymo lėšų, darbo užmokesčio fondo apskaičiavimo tvarkos aprašas;

34.2. Mokyklų pateiktą informaciją skirti lėšas švietimo pagalbos specialistų pareigybėms finansuoti.

35. Patenkinus Aprašo 10, 13, 21, 28, 30 ir 31 punktuose numatytų reikmių finansavimo poreikius ir dėl objektyvių priežasčių (dėl darbuotojo ligos, nesant galimybių tam tikrą laiką užpildyti laisvas pareigybes, esant mažesnėms nei planuota, prekių ir paslaugų įsigijimo ar darbo apmokėjimo išlaidoms) likus nepanaudotų lėšų, jos skiriamos kitoms Aprašo reikmėms. Aprašo 4.2 ir 4.5 papunkčiuose nurodytoms ugdymo reikmėms tenkinti Mokymo lėšų skiriama pagal poreikį, atsižvelgiant į Metodikos 1 priede nurodytus atitinkamų ugdymo reikmių koeficientus ir faktinį mokinių skaičių.

**XII SKYRIUS**

**BAIGIAMOSIOS NUOSTATOS**

36. Mokymo lėšos naudojamos laikantis teisės aktų, reglamentuojančių Lietuvos Respublikos valstybės biudžeto ir savivaldybių biudžetų sudarymą ir vykdymą.

37. Mokyklos vadovas atsako už:

37.1. tikslingą, teisingą, racionalų ir pagrįstą Mokymo lėšų naudojimą;

37.2. teisingą Mokymo lėšų apskaitą ir savalaikę finansinę atskaitomybę.

38. Mokymo lėšų panaudojimo ir finansinės atskaitomybės kontrolę vykdo Savivaldybės Kontrolės ir audito tarnyba.

39. Mokymo lėšų paskirstymą ir pakeitimus švietimo įstaigoms Savivaldybės biudžete ir strateginio veiklos plane  atlieka Švietimo ir sporto skyrius, kuriuos teikia Finansų ir biudžeto skyriui bei Strateginio planavimo ir investicijų skyriui.

40. Šis Aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.

41. Asmenys, pažeidę šio Aprašo nuostatas, atsako Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**ŠVIETIMO IR SPORTO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL SPECIALIOSIOS TIKSLINĖS DOTACIJOS MOKYMO LĖŠŲ DALIES, TENKANČIOS SAVIVALDYBEI, APSKAIČIAVIMO, PASKIRSTYMO IR PANAUDOJIMO TVARKOS APRAŠO PATVIRTINIMO“**

2024 m. lapkričio 8 d.

Plungė

**1. Parengto teisės akto projekto tikslai, uždaviniai.**

Vadovaujantis Mokymo lėšų apskaičiavimo, paskirstymo ir panaudojimo tvarkos aprašo patvirtinto Lietuvos Respublikos Vyriausybės 2018 m. liepos 11 d. nutarimu Nr. 679, pakeitimais, reikalinga patvirtinti nauja redakcija Specialiosios tikslinės dotacijos mokymo lėšų dalies, tenkančios Savivaldybei, apskaičiavimo, paskirstymo ir panaudojimo tvarkos aprašą (toliau – Aprašas).

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Reikalinga pripažinti netekusiu galios Plungės rajono savivaldybės tarybos:

2.1. 2022 m. vasario 10 d. sprendimą Nr. T1-8 „Dėl Specialiosios tikslinės dotacijos mokymo lėšų dalies, tenkančios Savivaldybei, apskaičiavimo, paskirstymo ir panaudojimo tvarkos aprašo patvirtinimo“;

2.2. 2022 m. rugsėjo 22 d. sprendimą Nr. T1-195 „Dėl Plungės rajono savivaldybės tarybos 2022 m. vasario 10 d. sprendimo Nr. T1-8 „Dėl Specialiosios tikslinės dotacijos mokymo lėšų dalies, tenkančios Savivaldybei, apskaičiavimo, paskirstymo ir panaudojimo tvarkos aprašo patvirtinimo“ pakeitimo“;

2.3. 2023 m. rugsėjo 28 d. sprendimą Nr. T1-241 „Dėl Plungės rajono savivaldybės tarybos 2022 m. vasario 10 d. sprendimo Nr. T1-8 „Dėl Specialiosios tikslinės dotacijos mokymo lėšų dalies, tenkančios Savivaldybei, apskaičiavimo, paskirstymo ir panaudojimo tvarkos aprašo patvirtinimo“ pakeitimo“.

**3. Kodėl būtina priimti sprendimą, kokių pozityvių rezultatų laukiama.**

Aprašas atitiks galiojančius teisės aktus.

**4. Lėšų poreikis ir finansavimo šaltiniai.**

Lėšų nereikia.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Nėra.

**7. Sprendimo projekto antikorupcinis vertinimas.**

Vertinimas atliekamas vadovaujantis Lietuvos Respublikos korupcijos prevencijos įstatymo 8 straipsnio 1 dalies 19 punktu.

**8. Nurodyti, kieno iniciatyva sprendimo projektas yra parengtas.**

Švietimo ir sporto skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Visoms Plungės rajono švietimo įstaigoms ir Plungės paslaugų ir švietimo pagalbos centrui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* |  | *Nenumatomas* |
| *Viešajam administravimui* | *Sprendimas atitiks galiojančius teisės aktus* | *Nenumatomas* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Švietimo ir sporto skyriaus vyr. specialistėBirutė Brogienė